title: Решение 2014/119/ОВППС на Съвета от 5 март 2014 година относно ограничителни мерки, насочени срещу определени лица, образувания и органи с оглед на ситуацията в Украйна

text:
                  6.3.2014

                  BG

                  Официален вестник на Европейския съюз

                  L 66/26

         РЕШЕНИЕ 2014/119/ОВППС НА СЪВЕТА
         от 5 март 2014 година
         относно ограничителни мерки, насочени срещу определени лица, образувания и органи с оглед на ситуацията в Украйна
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 29 от него,
         като има предвид, че:

                     (1)

                     На 20 февруари 2014 г. Съветът осъди по най-категоричен начин използването на всички форми на насилие в Украйна. Съветът призова за незабавно прекратяване на насилието в Украйна и за пълно зачитане на правата на човека и основните свободи. Той прикани украинското правителство да прояви максимална сдържаност, а опозиционните лидери — да се разграничат от лицата, прибягващи до радикални действия, включително насилие.

                     (2)

                     На 3 март 2014 г. Съветът постигна съгласие да насочи ограничителните мерки към замразяването и възстановяването на активи от лица, за които е установено, че са отговорни за присвояването на финансови средства на украинската държава, и на лица, отговорни за нарушения на правата на човека, с цел утвърждаване и подкрепа на правовата държава и зачитането на правата на човека в Украйна.

                     (3)

                     Необходимо е Съюзът да предприеме допълнителни действия за изпълнението на определени мерки,

               ПРИЕ НАСТОЯЩОТО РЕШЕНИЕ:

            Член 1

               1.   Замразяват се всички финансови средства и икономически ресурси, принадлежащи на, притежавани, държани или контролирани от лица, за които е установено, че са отговорни за присвояване на финансови средства на украинската държава, и от лица, отговорни за нарушения на правата на човека, и от физически и юридически лица, образувания или органи, свързани с тях, така както са посочени в списъка в приложението.

               2.   Никакви финансови средства или икономически ресурси не могат да се предоставят пряко или непряко на разположение или в полза на посочените в списъка в приложението физически или юридически лица, образувания или органи.

               3.   Компетентният орган на държава-членка може да разреши освобождаването на определени замразени финансови средства или икономически ресурси или предоставянето на определени финансови средства или икономически ресурси при условия, които сметне за подходящи, след като установи, че съответните финансови средства или икономически ресурси са:

                           a)

                           необходими за задоволяването на основните нужди на физическите лица, посочени в приложението, и на зависимите от тях членове на семействата им, включително за заплащане на хранителни продукти, наем или ипотека, лекарства и медицинско лечение, данъци, застрахователни вноски и такси за комунални услуги;

                           б)

                           предназначени изключително за заплащане на разумни по размера си професионални възнаграждения и за възстановяване на направени разноски, свързани с предоставянето на правни услуги;

                           в)

                           предназначени изключително за плащане на хонорари или такси за услуги за текущо поддържане и управление на замразени финансови средства или икономически ресурси; или

                           г)

                           необходими за извънредни разходи, при условие че най-малко две седмици преди предоставянето на съответното разрешение компетентният орган е уведомил компетентните органи на останалите държави членки и Комисията за причините, поради които смята, че следва да бъде предоставено конкретно разрешение.

                     Съответната държава-членка уведомява останалите държави-членки и Комисията за всички разрешения, предоставени по настоящия параграф.

               4.   Чрез дерогация от параграф 1 компетентните органи на държава-членка могат да разрешат освобождаването на определени замразени финансови средства или икономически ресурси, ако са изпълнени следните условия:

                           а)

                           финансовите средства или икономическите ресурси са предмет на арбитражно решение, постановено преди датата, на която физическото или юридическо лице, образувание или орган по параграф 1, е включено в списък в приложението, или на съдебно или административно решение, постановено в Съюза, или на съдебно решение, подлежащо на изпълнение в съответната държава-членка, преди или след тази дата;

                           б)

                           финансовите средства или икономическите ресурси ще се използват изключително за удовлетворяване на претенции, обезпечени или признати за основателни с такова решение, в границите, установени от приложимите законови и подзаконови актове, уреждащи правата на лицата с такива претенции;

                           в)

                           решението не е в полза на физическо или юридическо лице, образувание или орган, посочени в списъка в приложението; както и

                           г)

                           признаването на решението не противоречи на обществения ред в съответната държава-членка.

                     Съответната държава-членка информира останалите държави-членки и Комисията за всички разрешения, предоставени по настоящия параграф.

               5.   Параграф 1 не възпрепятства посочено в списъка физическо или юридическо лице, образувание или орган да извършва плащане, дължимо по договор, сключен преди датата на включване на това лице или образувание в списъка в приложението, при условие че съответната държава-членка е установила, че плащането не се получава пряко или косвено от лице, образувание или орган, посочено в параграф 1.

               6.   Параграф 2 не се прилага за добавянето към замразени сметки на:

                           a)

                           лихви или други приходи по тези сметки;

                           б)

                           плащания, дължими по договори, споразумения или задължения, сключени или възникнали преди датата, на която тези сметки са станали предмет на мерките, предвидени в параграфи 1 и 2; или

                           в)

                           плащания, дължими по съдебни, административни или арбитражни решения, постановени в Съюза или подлежащи на изпълнение в съответната държава-членка,

                     при условие че всички такива лихви, други постъпления и плащания продължават да са предмет на мерките, предвидени в параграф 1.

            Член 2

               1.   Съветът, по предложение на държава-членка или на върховния представител на Съюза по въпросите на външните работи и политиката на сигурност, взема решение за утвърждаването и изменението на списъка в приложението.

               2.   Съветът съобщава решението по параграф 1, включително основанията за включването в списъка, на съответното физическо или юридическо лице, образувание или орган пряко, ако адресът е известен, или чрез публикуване на известие, за да предостави възможност на това лице, образувание или орган да представи възражения.

               3.   Когато има представени възражения или нови съществени доказателства, Съветът прави преглед на решението по параграф 1 и уведомява съответното лице, образувание или орган за това.

            Член 3

               1.   В приложението се съдържат основанията за включването в списъка на съответните физически или юридически лица, образувания и органи, посочени в член 1, параграф 1.

               2.   В приложението се съдържа и информацията, необходима за идентифициране на съответните физически или юридически лица, образувания или органи, когато е налична. По отношение на физическите лица информацията може да включват имената, включително псевдонимите, датата и мястото на раждане, гражданството, номера на паспорта и на личната карта, пола, адреса, ако е известен, и длъжността или професията. По отношение на юридическите лица, образуванията и органите информацията може да включва наименованията, мястото и датата на регистрация, регистрационния номер и мястото на дейност.

            Член 4
            За да се постигне максимален ефект от мерките по член 1, параграфи 1 и 2, Съюзът насърчава трети държави да приемат ограничителни мерки, подобни на предвидените в настоящото решение.

            Член 5
            Настоящото решение влиза в сила в деня на публикуването му в Официален вестник на Европейския съюз.

            Настоящото решение се прилага до 6 март 2015 г.
            Настоящото решение подлежи на постоянен преглед. Действието му може да бъде удължено или то може изменено, в зависимост от случая, ако Съветът прецени, че целите му не са постигнати.

            Съставено в Брюксел на 5 март 2014 година.

                  За Съвета

                  Председател

               D. KOURKOULAS

            ПРИЛОЖЕНИЕ

               Списък на лицата, образуванията и органите, посочени в член 1

                        Име

                        Информация за идентифициране

                        Основания

                        Дата на включване в списъка

                        1.

                        Viktor Fedorovych Yanukovych

                        роден на 9 юли 1950 г., бивш президент на Украйна

                        Лице, което е обект на наказателно производство в Украйна с цел разследване на престъпления във връзка с присвояването на украински държавни средства и незаконното им прехвърляне извън Украйна.

                        6.3.2014 г.

                        2.

                        Vitalii Yuriyovych Zakharchenko

                        роден на 20 януари 1963 г., бивш министър на вътрешните работи

                        Лице, което е обект на наказателно производство в Украйна с цел разследване на престъпления във връзка с присвояването на украински държавни средства и незаконното им прехвърляне извън Украйна.

                        6.3.2014 г.

                        3.

                        Viktor Pavlovych Pshonka

                        роден на 6 февруари 1954 г., бивш главен прокурор на Украйна

                        Лице, което е обект на наказателно производство в Украйна с цел разследване на престъпления във връзка с присвояването на украински държавни средства и незаконното им прехвърляне извън Украйна.

                        6.3.2014 г.

                        4.

                        Oleksandr Hryhorovych Yakymenko

                        роден на 22 декември 1964 г., бивш началник на Службата за сигурност на Украйна

                        Лице, което е обект на наказателно производство в Украйна с цел разследване на престъпления във връзка с присвояването на украински държавни средства и незаконното им прехвърляне извън Украйна.

                        6.3.2014 г.

                        5.

                        Andriy Volodymyrovych Portnov

                        роден на 27 октомври 1973 г., бивш съветник на президента на Украйна

                        Лице, което е обект на наказателно производство в Украйна с цел разследване на престъпления във връзка с присвояването на украински държавни средства и незаконното им прехвърляне извън Украйна.

                        6.3.2014 г.

                        6.

                        Olena Leonidivna Lukash

                        родена на 12 ноември 1976 г., бивш министър на правосъдието

                        Лице, което е обект на наказателно производство в Украйна с цел разследване на престъпления във връзка с присвояването на украински държавни средства и незаконното им прехвърляне извън Украйна.

                        6.3.2014 г.

                        7.

                        Andrii Petrovych Kliuiev

                        роден на 12 август 1964 г., бивш ръководител на администрацията на президента на Украйна

                        Лице, което е обект на наказателно производство в Украйна с цел разследване на престъпления във връзка с присвояването на украински държавни средства и незаконното им прехвърляне извън Украйна.

                        6.3.2014 г.

                        8.

                        Viktor Ivanovych Ratushniak

                        роден на 16 октомври 1959 г., бивш заместник-министър на вътрешните работи

                        Лице, което е обект на наказателно производство в Украйна с цел разследване на престъпления във връзка с присвояването на украински държавни средства и незаконното им прехвърляне извън Украйна.

                        6.3.2014 г.

                        9.

                        Oleksandr Viktorovych Yanukovych

                        роден на 1 юли 1973 г., син на бивш президент, бизнесмен

                        Лице, което е обект на разследване в Украйна за участие в престъпления във връзка с присвояването на украински държавни средства и незаконното им прехвърляне извън Украйна.

                        6.3.2014 г.

                        10.

                        Viktor Viktorovych Yanukovych

                        роден на 16 юли 1981 г., син на бивш президент, член на Върховната рада на Украйна

                        Лице, което е обект на разследване в Украйна за участие в престъпления във връзка с присвояването на украински държавни средства и незаконното им прехвърляне извън Украйна.

                        6.3.2014 г.

                        11.

                        Artem Viktorovych Pshonka

                        роден на 19 март 1976 г., син на бивш главен прокурор, заместник-ръководител на групата на Партията на регионите във Върховната рада на Украйна

                        Лице, което е обект на разследване в Украйна за участие в престъпления във връзка с присвояването на украински държавни средства и незаконното им прехвърляне извън Украйна.

                        6.3.2014 г.

                        12.

                        Serhii Petrovych Kliuiev

                        роден на 12 август 1969 г., бизнесмен, брат на Andrii K1iuiev

                        Лице, което е обект на разследване в Украйна за участие в престъпления във връзка с присвояването на украински държавни средства и незаконното им прехвърляне извън Украйна.

                        6.3.2014 г.

                        13.

                        Mykola Yanovych Azarov

                        роден на 17 декември 1947 г., министър-председател на Украйна до януари 2014 г.

                        Лице, което е обект на разследване в Украйна за участие в престъпления във връзка с присвояването на украински държавни средства и незаконното им прехвърляне извън Украйна.

                        6.3.2014 г.

                        14.

                        Oleksii Mykolayovych Azarov

                        син на бившия министър-председател Azarov

                        Лице, което е обект на разследване в Украйна за участие в престъпления във връзка с присвояването на украински държавни средства и незаконното им прехвърляне извън Украйна.

                        6.3.2014 г.

                        15.

                        Serhiy Vitaliyovych Kurchenko

                        роден на 21 септември 1985 г., бизнесмен

                        Лице, което е обект на разследване в Украйна за участие в престъпления във връзка с присвояването на украински държавни средства и незаконното им прехвърляне извън Украйна.

                        6.3.2014 г.

                        16.

                        Dmytro Volodymyrovych Tabachnyk

                        роден на 28 ноември 1963 г., бивш министър на образованието и науката

                        Лице, което е обект на разследване в Украйна за участие в престъпления във връзка с присвояването на украински държавни средства и незаконното им прехвърляне извън Украйна.

                        6.3.2014 г.

                        17.

                        Raisa Vasylivna Bohatyriova

                        родена на 6 януари 1953 г., бивш министър на здравеопазването

                        Лице, което е обект на разследване в Украйна за участие в престъпления във връзка с присвояването на украински държавни средства и незаконното им прехвърляне извън Украйна.

                        6.3.2014 г.

                        18.

                        Ihor Oleksandrovych Kalinin

                        роден на 28 декември 1959 г., бивш съветник на президента на Украйна

                        Лице, което е обект на разследване в Украйна за участие в престъпления във връзка с присвояването на украински държавни средства и незаконното им прехвърляне извън Украйна.

                        6.3.2014 г.


title: Решение (ЕС) 2015/2101 на Европейската централна банка от 5 ноември 2015 година за изменение на Решение (ЕС) 2015/774 относно програма за закупуване на активи на публичния сектор на вторичните пазари (ЕЦБ/2015/33)

text:
               20.11.2015

               BG

               Официален вестник на Европейския съюз

               L 303/106

         РЕШЕНИЕ (ЕС) 2015/2101 НА ЕВРОПЕЙСКАТА ЦЕНТРАЛНА БАНКА
   от 5 ноември 2015 година
   за изменение на Решение (ЕС) 2015/774 относно програма за закупуване на активи на публичния сектор на вторичните пазари (ЕЦБ/2015/33)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 127, параграф 2, първо тире от него,
   като взе предвид Устава на Европейската система на централните банки и на Европейската централна банка, и по-специално член 12.1, втора алинея във връзка с член 3.1, първо тире, и член 18.1 от него,
   като има предвид, че:

               (1)

               На 4 март 2015 г. Управителният съвет прие Решение (ЕС) 2015/774 на Европейската централна банка (ЕЦБ/2015/10) (1), с което се създава програма за закупуване на активи на публичния сектор на вторичните пазари (наричана по-долу „ПЗАПС“). В член 5, параграф 1 от Решение (ЕС) 2015/774 (ЕЦБ/2015/10) се предвижда, че покупките на допустими търгуеми дългови ценни книжа по ПЗАПС подлежат на първоначално ограничение в размер на 25 % за всяка емисия с един и същ международен идентификационен номер за ценни книжа (ISIN). Това първоначално ограничение трябва да бъде преразгледано от Управителния съвет след изтичането на първите шест месеца от прилагането на ПЗАПС.

               (2)

               На 3 септември 2015 г. Управителният съвет взе принципно решение да увеличи от 25 % на 33 % ограничението по ПЗАПС за всяка емисия с един и същ ISIN, при условие че е проверено за всеки отделен случай, че държането на 33 % от всяка емисия с един и същ ISIN не води до това централните банки от Евросистемата да достигнат блокиращо миноритарно участие в случаите на нормално преструктуриране на дълг.

               (3)

               С предвиденото увеличение на ограничението за всяка емисия по ПЗАПС се цели да се насърчи пълното и нормално прилагане на ПЗАПС, като в същото време се създаде възможност за нормалното функциониране на пазарите на допустими търгуеми дългови инструменти и се избегне възпрепятстването на нормално преструктуриране на дългове.

               (4)

               Поради това Решение (ЕС) 2015/774 (ЕЦБ/2015/10) следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Изменение
   Член 5, параграф 1 от Решение (ЕС) 2015/774 (ЕЦБ/2015/10) се заменя със със следното:

      „1.   При условията на член 3 и след като се консолидират наличностите във всички портфейли на централните банки от Евросистемата спрямо търгуемите дългови ценни книжа по ПЗАПС, които отговарят на критериите по член 3, се прилага ограничение за всяка емисия с един и същ международен идентификационен номер за ценни книжа (ISIN).
      Считано от 10 ноември 2015 г., ограничението за всяка емисия с един и същ ISIN се определя на 33 %. По изключение ограничението за всяка емисия с един и същ ISIN се определя на 25 % за допустимите търгуеми дългови ценни книжа, които съдържат клауза за колективно действие (ККД), която се различава от модела за еврозоната, разработен от Икономическия и финансов комитет и прилаган от държавите членки в съответствие с член 12, параграф 3 от Договора за създаване на Европейски механизъм за стабилност, но ще бъде увеличено на 33 %, при условие че е проверено за всеки отделен случай, че държането на 33 % от всяка емисия с един и същ ISIN не води до това централните банки от Евросистемата да достигнат блокиращо миноритарно участие в случаите на нормално преструктуриране на дълг.“

   Член 2
   Влизане в сила
   Настоящото решение влиза в сила на 10 ноември 2015 г.

      Съставено във Франкфурт на Майн на 5 ноември 2015 година.

            Председател на ЕЦБ

         Mario DRAGHI

      (1)  Решение (ЕС) 2015/774 на Европейската централна банка от 4 март 2015 г. относно програма за закупуване на активи на публичния сектор на вторичните пазари (ЕЦБ/2015/10) (ОВ L 121, 14.5.2015 г., стр. 20).


title: Решение 2011/697/ОВППС на Съвета от 20 октомври 2011 година за изменение на Решение 2011/621/ОВППС за удължаване на мандата на специалния представител на Европейския съюз за Африканския съюз

text:
               21.10.2011

               BG

               Официален вестник на Европейския съюз

               L 276/46

         РЕШЕНИЕ 2011/697/ОВППС НА СЪВЕТА
   от 20 октомври 2011 година
   за изменение на Решение 2011/621/ОВППС за удължаване на мандата на специалния представител на Европейския съюз за Африканския съюз
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 6 декември 2007 г. Съветът прие Съвместно действие 2007/805/ОВППС (1) за назначаване на г-н Koen VERVAEKE за специален представител на Европейския съюз („СПЕС“) за Африканския съюз (АС).

               (2)

               На 21 септември 2011 г. Съветът прие Решение 2011/621/ОВППС (2) за удължаване на мандата на СПЕС до 30 юни 2012 г.

               (3)

               Следва да бъде назначен нов СПЕС за АС за периода от 1 ноември 2011 г. до 30 юни 2012 г.

               (4)

               Решение 2011/621/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Член 1 от Решение 2011/621/ОВППС се заменя със следното:

      „Член 1
      Специален представител на Европейския съюз
      1.   Мандатът на г-н Koen VERVAEKE като СПЕС за АС се удължава до 31 октомври 2011 г.
      2.   Г-н Gary QUINCE се назначава като СПЕС за АС за периода от 1 ноември 2011 г. до 30 юни 2012 г.
      3.   Мандатът на СПЕС може да бъде прекратен по-рано, ако Съветът вземе решение за това по предложение на върховния представител на Съюза по въпросите на външните работи и политиката на сигурност (ВП).“

   Член 2
   Влизане в сила
   Настоящото решение влиза в сила в деня на приемането му.

      Съставено в Люксембург на 20 октомври 2011 година.

            За Съвета

            Председател

         M. SAWICKI

      (1)  ОВ L 323, 8.12.2007 г., стр. 45.

      (2)  ОВ L 243, 21.9.2011 г., стр. 19.


title: Решение на Съвета от 13 юни 2005 година за сключване на Споразумение за научно и технологично сътрудничество между Европейската общност и Съединените мексикански щати

text:
Важна правна забележка

|

32005D0766

Официален вестник n° L 290 , 04/11/2005 стр. 0016 - 0016

		20050613Решение на Съветаот 13 юни 2005 годиназа сключване на Споразумение за научно и технологично сътрудничество между Европейската общност и Съединените мексикански щати(2005/766/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 170, параграф 2 от него във връзка с член 300, параграф 2, първа алинея, първо изречение, и член 300, параграф 3,като взе предвид предложението на Комисията,като взе предвид становището на Европейския парламент [1],като има предвид, че:(1) Комисията договори от името на Общността Споразумение за научно и технологично сътрудничество с Мексиканските съединени щати.(2) При условие, че ще бъде сключено на по-нататъшна дата, парафираното на 2 април 2003 г. споразумение бе подписано на 3 февруари 2004 г.(3) Следователно това споразумение следва да бъде одобрено,РЕШИ:Член 1Споразумението за научно и технологично сътрудничество между Европейската общност и Съединените мексикански щати се одобрява от името на Общността.Текстът на споразумението е приложен към настоящото решение [2].Член 2Председателят на Съвета извършва уведомлението, предвидено съгласно член 11 от споразумението, от името на Общността.Съставено в Люксембург на 13 юни 2005 година.За СъветаПредседателJ. Asselborn[1] ОВ С 226, 15.9.2005 г., стр. 19.[2] Виж ОВ L 290, 4.11.2005 г., стр. 17.--------------------------------------------------


title: 2007/476/ЕО: Решение на Комисията oт 25 юни 2007 година относно съответствието със законодателството на Общността на мерките, предприети от Германия съгласно член 3а, параграф 1 от Директива 89/552/ЕИО на Съвета относно координирането на някои разпоредби, формулирани в действащи закони, подзаконови и административни актове на държавите-членки, отнасящи се до упражняване на телевизионна дейност

text:
               10.7.2007

               BG

               Официален вестник на Европейския съюз

               L 180/8

      РЕШЕНИЕ НА КОМИСИЯТА

   oт 25 юни 2007 година
   относно съответствието със законодателството на Общността на мерките, предприети от Германия съгласно член 3а, параграф 1 от Директива 89/552/ЕИО на Съвета относно координирането на някои разпоредби, формулирани в действащи закони, подзаконови и административни актове на държавите-членки, отнасящи се до упражняване на телевизионна дейност
   (2007/476/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 89/552/ЕИО на Съвета от 3 октомври 1989 г. относно координирането на някои разпоредби, формулирани в действащи закони, подзаконови и административни актове на държавите-членки, отнасящи се до упражняване на телевизионна дейност (1), и по-специално член 3а, параграф 2 от нея,
   като взе предвид мнението на комитета, учреден съгласно член 23а от Директива 89/552/ЕИО,
   като има предвид, че:

               (1)

               С писмото си от 28 април 1999 г. Германия нотифицира Комисията за мерките, които ще бъдат предприети съгласно член 3а, параграф 1 от Директива 89/552/ЕИО.

               (2)

               Комисията провери, в рамките на три месеца след нотификацията, дали тези мерки са в съответствие със законодателството на Общността, по-специално по отношение на пропорционалността на мерките и прозрачността на националната процедура за консултация.

               (3)

               При проверката Комисията взе предвид наличните данни за германското медийно пространство.

               (4)

               Списъкът от събития с голяма обществена значимост, включен в германските мерки, беше съставен ясно и прозрачно.

               (5)

               Комисията беше удовлетворена, че събитията, включени в германските мерки, покриваха поне два от следните критерии, считани за надеждни показатели за значимостта на събития за обществото. i) специален общ отзвук в рамките на държавата-членка, а не само значимост за онези, които обикновено следят въпросната спортна или друга дейност; ii) общопризната, особена културна значимост за населението на държавата-членка, по-специално като катализатор на културна идентичност; iii) участие във въпросното събитие на национален отбор в контекста на състезание или турнир с международна значимост; и iv) факта, че събитието традиционно е било излъчвано по обществена телевизия и е привличало огромна телевизионна аудитория.

               (6)

               Няколко събития, изброени в германските мерки, включително летните и зимни Олимпийски игри, мачовете за Световната купа и от европейското първенство по футбол, където германският национален отбор взема участие, както и мачовете за откриването, полуфиналите и финалите на тези турнири, попадат в категорията на събитията, за които традиционно се счита, че са с голяма обществена значимост, посочени изрично в съображение 18 на Директива 97/36/ЕО. Тези събития имат специален общ отзвук в Германия, тъй като са особено популярни за широката общественост, не само за онези, които обикновено следят спортните състезания.

               (7)

               Особеното внимание, отдавано, дори и в неспециализираната преса, на останалите събития от списъка, включително полуфиналите и финала на Купата на Германската футболна асоциация, мачовете на германския национален отбор по футбол у дома и навън, и финала на което и да е европейско съревнование на футболните клубове (Шампионска лига, Купа на УЕФА), което включва германски клуб, свидетелства за техния специален общ отзвук в Германия.

               (8)

               Изброените събития имат общопризната, особена културна значимост за населението на Германия, като се вземе предвид техният важен принос за разбирателството между народите и важността на спорта за германското общество като цяло и за националната гордост, тъй като осигуряват възможност най-известните немски спортисти да постигнат успехи в тези твърде значими международни съревнования.

               (9)

               Германските мерки изглеждат съразмерни за оправдаване на дерогацията от основната свобода според Договора за ЕС за осигуряване на услуги на основа на извънредна причина за обществен интерес, тоест да се осигури широк достъп на обществеността до излъчвания с голяма обществена значимост.

               (10)

               Германските мерки са съвместими с правилата на ЕО за конкуренцията в това, че определянето на квалифицирани оператори за излъчването на събитията от списъка се основава върху обективни критерии, които позволяват действителна и възможна конкуренция за придобиване на правата за излъчване на тези събития. В допълнение броят на събитията в списъка не е непропорционален, така че да наруши конкуренцията по-нататък на пазара за обществена телевизия и платена телевизия.

               (11)

               След съобщение от Комисията на останалите държави-членки за германските мерки и консултация с комитета, учреден съгласно член 23a от Директива 89/552/ЕИО, генералният директор на Генерална дирекция „Образование и култура“ информира Германия с писмо от 2 юли 1999 г., че Европейската комисия няма намерение да се противопостави на нотифицираните мерки.

               (12)

               Германските мерки влязоха в сила на 1 април 2000 г. Този окончателен вариант на мерките се различаваше от мерките, нотифицирани през 1999 г., доколкото едно събитие вече не се появи сред изброените събития, а именно „Купата на носителите на купи“, защото турнирът престана да се провежда, като за последен път се проведе през 1998—1999 г.

               (13)

               Тези мерки бяха публикувани в серия С на Официален вестник на Европейските общности
                   (2) в съответствие с член 3a, параграф 2 от Директива 89/552/ЕИО.

               (14)

               От решението на Първоинстанционния съд на Европейските общности по дело T-33/01, Infront WM contre Commission следва, че заявлението, че мерките, предприети съгласно член 3a, параграф 1 от Директива 89/552/ЕИО, съответстват със законодателството на Общността, съставляват решение по смисъла на член 249 от Договора за ЕО, което следователно трябва да бъде прието от Комисията. Необходимо е съответно това решение да заяви, че мерките, нотифицирани от Германия, са в съответствие със законодателството на Общността. Мерките в окончателния си вариант, предприети от Германия и посочени в приложението към настоящото решение, следва да бъдат публикувани в Официален вестник на Европейския съюз в съответствие с член 3a, параграф 2 от Директива 89/552/ЕИО,

         РЕШИ:
   Член 1
   Мерките съгласно член 3a, параграф 1 от Директива 89/552/ЕИО, нотифицирани от Германия на Комисията на 28 април 1999 г., публикувани в
         Oфициален вестник на Европейските общности C 277 от 29 септември 2000 г., са в съответствие със законодателството на Общността.
   Член 2
   Мерките в окончателния си вариант, предприети от Германия и посочени в приложението към настоящото решение, се публикуват в Официален вестник на Европейския съюз в съответствие с член 3a, параграф 2 от Директива 89/552/ЕИО.

      Съставено в Брюксел на 25 юни 2007 година.

            За Комисията

         Viviane REDING

            Член на Комисията

      (1)  ОВ L 298, 17.10.1989 г., стр. 23. Директива, изменена с Директива 97/36/ЕО на Европейския парламент и на Съвета (ОВ L 202, 30.7.1997 г., стp. 60).

      (2)  OВ С 277, 29.9.2000 г., стр. 4.

      ПРИЛОЖЕНИЕ
      Публикация в съответствие с член 3а, параграф 2 от Директива 89/552/ЕИО на Съвета относно координирането на някои разпоредби, формулирани в действащи закони, подзаконови и административни актове на държавите-членки, отнасящи се до упражняване на телевизионна дейност
      Мерките, предприети от Германия, които да бъдат публикувани съгласно член 3a, параграф 2 от Директива 89/552/ЕИО, са изложени в следните извадки от член 5а на Държавния договор за излъчванията, изменени от Четвъртия държавен договор за излъчванията:

         „Член 5a
         Значими за излъчване събития
         1.   Събитията с голяма значимост за обществото във Федерална република Германия могат да бъдат излъчвани кодирано по платена телевизия само когато телевизионен оператор или трета страна осигурят при подходящи условия предаването на събитието по свободен и общодостъпен телевизионен канал по същото време или, когато отделни събития, които протичат успоредно, правят горното невъзможно, в малко по-късно време. При условие че страните не успеят да се споразумеят по подходящи условия, те се съгласяват да приемат арбитраж своевременно според раздел 1025 и следващи от Гражданскопроцесуалния кодекс преди да се проведе събитието. Ако не успеят да се споразумеят по арбитражна процедура по причини, които трябва да са оправдани от телевизията-оператор или третата страна, предаването по параграф 1 ще се разглежда като невъзможно при подходящи условия. Само канали, които могат да се приемат от повече от две трети от всички домакинства, ще се считат за общодостъпни.
         2.   За целите на тези разпоредби, значими събития са:

                     1.

                     летните и зимните Олимпийски игри;

                     2.

                     мачовете за Европейското първенство и Световната купа по футбол, ако германският национален отбор участва, както и мачовете за откриването, полуфиналите и финалите, независимо дали германският отбор играе;

                     3.

                     полуфиналите и финалът на Купата на германската футболна асоциация;

                     4.

                     мачовете на германския национален отбор по футбол у дома и навън;

                     5.

                     финалът на което и да е европейско съревнование на футболните клубове (Шампионска лига, Купа на УЕФА), което включва германски клуб.

               Когато значимите събития се състоят от повече от едно индивидуално събитие, всяко събитие ще се счита за значимо. Включването или изключването на събития в тези разпоредби е възможно само въз основа на споразумение, подписано от всички германски провинции.“


title: 2011/243/ЕС: Решение на Съвета от 11 април 2011 година за назначаване на член от Италия в Комитета на регионите

text:
               16.4.2011

               BG

               Официален вестник на Европейския съюз

               L 102/32

         РЕШЕНИЕ НА СЪВЕТА
   от 11 април 2011 година
   за назначаване на член от Италия в Комитета на регионите
   (2011/243/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Италия,
   като има предвид, че:

               (1)

               На 22 декември 2009 г. и на 18 януари 2010 г. Съветът прие решения 2009/1014/ЕС (1) и 2010/29/ЕС (2) за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г.

               (2)

               След изтичането на мандата на г-н Riccardo VENTRE се освободи едно място за член на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Преназначава се за член на Комитета на регионите за остатъка от мандата, а именно до 25 януари 2015 г.:

               —

               г-н Riccardo VENTRE, Assessore del Comune di Piana di Monte Verna (промяна на мандата).

         Член 2
   Настоящото решение влиза в сила в деня на приемането му.

      Съставено в Люксембург на 11 април 2011 година.

            За Съвета

            Председател

         PINTÉR S.

      (1)  ОВ L 348, 29.12.2009 г., стр. 22.

      (2)  ОВ L 12, 19.1.2010 г., стр. 11.


title: Решение на Съвета от 16 септември 1996 година относно временното прилагане на някои споразумения между Европейската общност и някои трети страни за търговия с текстилни продукти (Киргизстан, Литва, Таджикистан и Туркменистан)

text:
Важна правна забележка

|

31996D0594

Официален вестник n° L 263 , 16/10/1996 стр. 0035 - 0035 специално чешко издание глава 11 том 24 стр. 281  - 282 специално испанско издание глава 11 том 24 стр. 281  - 282 специално унгарско издание глава 11 том 24 стр. 281  - 282 специално литвийско издание глава 11 том 24 стр. 281  - 282 LV.ES глава 11 том 24 стр. 281  - 282 MT.ES глава 11 том 24 стр. 281  - 282 PL.ES глава 11 том 24 стр. 281  - 282 SK.ES глава 11 том 24 стр. 281  - 282 специално словенско издание глава 11 том 24 стр. 281  - 282

		19960916Решение на Съветаот 16 септември 1996 годинаотносно временното прилагане на някои споразумения между Европейската общност и някои трети страни за търговия с текстилни продукти (Киргизстан, Литва, Таджикистан и Туркменистан)(96/594/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 113, във връзка с член 228, параграф 2, първо изречение от него,като взе предвид предложението на Комисията,като има предвид, че двустранни споразумения за търговия с текстилни продукти, наричани по-долу "основни споразумения", бяха договорени с Киргизстан, Литва, Таджикистан и Туркменистан и бяха прилагани временно с Решение 94/277/ЕО на Съвета от 20 декември 1993 г. [1];като има предвид, че основното споразумение с Литва е одобрено с Решение 94/978/ЕО на Съвета от 19 декември 1994 г. [2] и е в сила от 1 януари 1995 г.;като има предвид, че Комисията е сключила от името на Общността двустранни споразумения под формата на размяна на писма с цел да се изменят основните споразумения с гореупоменатите държави с оглед присъединяването на Австрия, Финландия и Швеция към Европейския съюз; като има предвид, че тези договорени споразумения следва да се прилагат временно, считано от 1 януари 1995 г., до приключване на процедури, необходими за тяхното сключване, подлежащи на реципрочно временно прилагане от съответните държави,РЕШИ:Член 1Двустранните споразумения под формата на размяна на писма, с които се изменят съществуващите двустранни споразумения, договорености и протоколи относно търговията с текстилни продукти с трети страни след присъединяването на Република Австрия, Република Финландия и Кралство Швеция към Европейския съюз, между Европейската общност, от една страна, и държавите, изброени в приложението към настоящото решение, от друга страна, се прилагат временно от 1 януари 1995 г. до формалното им сключване, подлежащо на реципрочно и временно прилагане от страните партньори.Член 2Текстовете на парафираните споразумения се прилагат към настоящото решение.Съставено в Брюксел на 16 септември 1996 година.За СъветаПредседателI. Yates[1] ОВ L 123, 17.5.1994 г., стр. 1.[2] ОВ L 375, 31.12.1994 г., стр. 1.--------------------------------------------------19960916ПРИЛОЖЕНИЕСписък на държавитеКиргизстанЛитваТаджикистанТуркменистан--------------------------------------------------


title: Решение (ЕС) 2015/774 на Европейската централна банка от 4 март 2015 година относно програма за закупуване на активи на публичния сектор на вторичните пазари (ЕЦБ/2015/10)

text:
               14.5.2015

               BG

               Официален вестник на Европейския съюз

               L 121/20

         РЕШЕНИЕ (ЕС) 2015/774 НА ЕВРОПЕЙСКАТА ЦЕНТРАЛНА БАНКА
   от 4 март 2015 година
   относно програма за закупуване на активи на публичния сектор на вторичните пазари (ЕЦБ/2015/10)
   УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 127, параграф 2, първо тире от него,
   като взе предвид Устава на Европейската система на централните банки и на Европейската централна банка, и по-специално член 12.1, втора алинея във връзка с член 3.1, първо тире и член 18.1 от него,
   като има предвид, че:

               (1)

               Съгласно член 18.1 от Устава на Европейската система на централните банки и на Европейската централна банка (наричан по-долу „Устава на ЕСЦБ“) с оглед на постигането на целите на ЕСЦБ Европейската централна банка (ЕЦБ) и националните централни банки на държавите членки, чиято парична единица е еврото (наричани по-долу „НЦБ“), могат да участват на финансовите пазари, наред с останалите начини, като извършват окончателни покупки и продажби на търгуеми инструменти.

               (2)

               На 4 септември 2014 г. Управителният съвет реши да започне трета програма за закупуване на обезпечени облигации (наричана по-долу „ПЗОО3“) и програма за закупуване на обезпечени с активи ценни книжа (ПЗОАЦК). Заедно с целевите дългосрочни операции по рефинансиране (ЦДОР), въведени през септември 2014 г., тези програми за закупуване на активи целят да се подобри допълнително трансмисията на паричната политика, като се улесни предоставянето на кредити за икономиката на еврозоната, облекчат се условията за заемане на средства от домакинствата и фирмите и се допринесе за това инфлацията отново да се доближи до нива, близки до 2 %, в съответствие с основната цел на ЕЦБ да поддържа ценова стабилност.

               (3)

               На 22 януари 2015 г. Управителният съвет реши, че закупуването на активи следва да бъде разширено и да включва и програма за закупуване на активи на публичния сектор на вторичните пазари (наричана по-долу „ПЗАПС“). Съгласно ПЗАПС, НЦБ, пропорционално на техните съответни дялове в капиталовия алгоритъм на ЕЦБ, и ЕЦБ могат да закупуват окончателно допустими търгуеми дългови ценни книжа от допустими контрагенти на вторичните пазари. Това решение беше взето като част от единната парична политика с оглед на редица фактори, които съществено повишиха риска от влошаване на средносрочната перспектива на динамиката на цените, по този начин застрашавайки постигането на основната цел на ЕЦБ да поддържа ценова стабилност. Тези фактори включват по-нисък от очакваното паричен стимул от приетите мерки по паричната политика, низходяща тенденция на повечето индикатори на действителната и очакваната инфлация в еврозоната — както водещи мерки, така и мерки, изключващи влиянието на променливите компоненти като енергия и храна към исторически най-ниски нива, и повишения потенциал на вторични ефекти върху определянето на заплатите и цените, произтичащи от значителния спад в цените на петрола.

               (4)

               ПЗАПС е пропорционална мярка за намаляване на рисковете за перспективата на динамиката на цените, тъй като ще облекчи допълнително паричните и финансовите условия, включително тези, свързани с условията за заемане на средства от домакинствата и нефинансовите предприятия от еврозоната, като по този начин се подпомага съвкупното потребление и инвестиционните разходи в еврозоната и в крайна сметка се допринася за доближаването на инфлацията до нива под, но близки до 2 % в средносрочен план. В среда, при която основните лихвени проценти на ЕЦБ са в тяхната долна граница и програмите за закупуване, насочени към активи от частния сектор, са оценени като предоставящи измерим, но недостатъчен обхват за справяне с преобладаващите рискове за влошаване на ценовата стабилност, е необходимо ПЗАПС да се добави към мерките по паричната политика на Евросистемата като инструмент, който се отличава с висок трансмисионен потенциал към реалната икономика. Благодарение на неговия ефект за ребалансиране на портфейла, значителният обем покупки на ПЗАПС ще допринесе за постигане на базовата цел на паричната политика да предизвика финансовите посредници да повишат предоставянето от тях на ликвидност на междубанковия пазар и кредити за икономиката на еврозоната.

               (5)

               ПЗАПС съдържа редица защитни мерки, които да гарантират, че предвидените покупки ще бъдат пропорционални на целите ѝ, и че свързаните финансови рискове са надлежно взети предвид при съставянето ѝ и ще бъдат овладявани чрез управление на риска. С оглед на нормалното функциониране на пазарите на допустими търгуеми дългови инструменти и за да се избегне възпрепятстването на нормалното преструктуриране на дългове, ще се прилагат прагове за покупката на тези ценни книжа от централните банки от Евросистемата.

               (6)

               ПЗАПС е в пълно съответствие със задълженията на централните банки от Евросистемата съгласно Договорите, включително със забраната за парично финансиране, и не засяга функционирането на Евросистемата в съответствие с принципа за отворена пазарна икономика при свободна конкуренция.

               (7)

               Що се отнася до размера на ПЗАПС, ПЗОАЦК и ПЗОО3, предоставената на пазара чрез комбинираните месечни покупки ликвидност ще възлиза на 60 милиарда евро. Предвижда се покупките да бъдат извършвани до края на септември 2016 г. и със сигурност ще бъдат извършвани, докато Управителният съвет счете, че е налице устойчива корекция в движението на инфлацията, която е в съответствие с целта му за постигане на инфлация под, но близо до 2 % в средносрочен план.

               (8)

               С оглед на гарантирането на ефективността на ПЗАПС с настоящото Евросистемата пояснява, че приема същото (pari passu) третиране като частните инвеститори по отношение на търгуемите дългови ценни книжа, които Евросистемата може да закупи по ПЗАПС, в съответствие с условията на тези инструменти.

               (9)

               Покупките на допустими търгуеми дългови инструменти от Евросистемата по ПЗАПС следва да се извършват по децентрализиран начин, като надлежно се отчита образуването на цените на пазара и съображенията за функционирането на пазара, и да се координират от ЕЦБ, като по този начин се гарантира единството на паричната политика на Евросистемата,

         ПРИЕ НАСТОЯЩОТО РЕШЕНИЕ:
   Член 1
   Създаване и обхват на ПЗАПС
   Евросистемата създава ПЗАПС, съгласно която централните банки от Евросистемата закупуват на вторичните пазари допустими търгуеми дългови ценни книжа, както са определени по член 3, от допустимите контрагенти съгласно определението по член 7 при специални условия.
   Член 2
   Определения
   За целите на настоящото решение се прилагат следните определения:

               1)

               „централна банка от Евросистемата“ е ЕЦБ и националните централни банки на държавите членки, чиято парична единица е еврото (наричани по-долу „НЦБ“);

               2)

               „призната агенция“ е лице, което Евросистемата е класифицирала като такова за целите на ПЗАПС;

               3)

               „международна организация“ е лице по смисъла на член 118 от Регламент (ЕС) № 575/2013 на Европейския парламент и на Съвета (1) и което Евросистемата е класифицирала като такова за целите на ПЗАПС;

               4)

               „многостранна банка за развитие“ е лице по смисъла на член 117, параграф 2 от Регламент (ЕС) № 575/2013 и което Евросистемата е класифицирала като такова за целите на ПЗАПС;

               5)

               „положителен резултат от преглед“ е решението с по-късна дата измежду решението на Съвета на директорите на Европейския механизъм за стабилност, а в случай че Международният валутен фонд съфинансира програмата за финансова помощ — и решението на Изпълнителния съвет на Международния валутен фонд за одобряване на следващото плащане по тази програма, с пояснението, че и двете решения са необходими за възобновяването на покупките по ПЗАПС.

         Списъци на лицата, посочени в точки 2—4, се публикуват на уебсайта на ЕЦБ.
   Член 3
   Критерии за допустимост на търгуеми дългови ценни книжа
   1.   При спазване на установените в настоящия член изисквания деноминираните в евро търгуеми дългови ценни книжа, емитирани от централни правителства на държава членка, чиято парична единица е еврото, от признати агенции, намиращи се в еврозоната, от международни организации, намиращи се в еврозоната и от многостранни банки за развитие, намиращи се в еврозоната, са допустими за покупки от централните банки от Евросистемата по ПЗАПС. При изключителни обстоятелства, когато предвидената сума за покупка не може да бъде достигната, Управителният съвет може да реши да закупи търгуеми дългови ценни книжа, емитирани от други лица, намиращи се в еврозоната, в съответствие с посочените в параграф 4 условия.
   2.   За да бъдат допустими за покупка по ПЗАПС, търгуемите дългови ценни книжа трябва да отговарят на критериите за допустимост на търгуеми активи за кредитни операции на Евросистемата съгласно приложение I към Насоки ЕЦБ/2011/14 (2) при спазването на следните изисквания:

               а)

               емитентът или гарантът на търгуемите дългови ценни книжа трябва да има оценка за кредитно качество от най-малко степен на кредитно качество 3 по хармонизираната рейтингова скала на Евросистемата, изразена под формата на най-малко един публичен кредитен рейтинг, предоставен от агенция за външна кредитна оценка (АВКО), приета съгласно рамката на Евросистемата за кредитна оценка;

               б)

               ако са налице множество рейтинги от АВКО за емитента или за гаранта, се прилага правилото за първия най-добър рейтинг, т.е. прилага се най-добрият наличен рейтинг от АВКО за емитента или за гаранта. Ако изпълнението на изискванията за кредитно качество е установено въз основа на рейтинг от АВКО за гаранта, гаранцията изпълнява характеристиките на приемлива гаранция, както е установено в раздел 6.3.2, буква в), подточки i)—iv) от приложение I към Насоки ЕЦБ/2011/14;

               в)

               ако предоставената от АВКО кредитна оценка за емитента или гаранта не отговаря най-малко на степен на кредитно качество 3 по хармонизираната рейтингова скала на Евросистемата, търгуемите дългови ценни книжа са допустими, само ако са емитирани или изцяло гарантирани от централните правителства на държавите членки от еврозоната, спрямо които се прилага програма за финансова помощ, и ако по отношение на тях приложението на праговете за кредитно качество на Евросистемата е временно спряно от Управителния съвет съгласно член 8 от Насоки ЕЦБ/2014/31 (3);

               г)

               в случай на преглед на текуща програма за финансова помощ допустимостта за покупки по ПЗАПС се спира временно и се възобновява само в случай на положителен резултат от прегледа.

         3.   За да бъдат допустими за покупки по ПЗАПС, дълговите ценни книжа по смисъла на параграфи 1 и 2 трябва да имат минимален остатъчен матуритет 2 години и максимален остатъчен матуритет 30 години към момента на закупуването им от съответната централна банка от Евросистемата. За да се улесни нормалното прилагане, търгуемите дългови инструменти с остатъчен матуритет от 30 години и 364 дни са допустими по ПЗАПС. Националните централни банки извършват и заместващи покупки на търгуеми дългови ценни книжа, емитирани от международни организации и многостранни банки за развитие, ако предвидената сума за покупки на търгуеми дългови ценни книжа, емитирани от централни правителства и признати агенции, не може да бъде достигната.
   4.   При изключителни обстоятелства централните банки от Евросистемата могат да предложат на Управителния съвет държавни нефинансови предприятия, намиращи се в техните юрисдикции, като емитенти на търгуеми дългови инструменти, които да бъдат закупувани като заместители, в случай че предвидената сума за покупки на търгуеми дългови инструменти, емитирани от централни правителства или признати агенции, намиращи се в техните юрисдикции, не може да бъде достигната. Предложените държавни нефинансови предприятия трябва да отговарят най-малко на следните два критерия едновременно:

               —

               да бъдат „нефинансови предприятия“, както е определено в Регламент (ЕС) № 549/2013 на Европейския парламент и на Съвета (4),

               —

               да бъдат лице от „публичния сектор“, което означава лице по смисъла на член 3 от Регламент (ЕО) № 3603/93 на Съвета (5).

         След получаване на одобрението от Управителния съвет деноминираните в евро търгуеми дългови инструменти, емитирани от такива държавни нефинансови предприятия, намиращи се в еврозоната, които отговарят на: i) критериите за допустимост на търгуеми активи като обезпечение при кредитните операции на Евросистемата съгласно раздел 6.2.1 от приложение I към Насоки ЕЦБ/2011/14; и ii) изискванията по параграфи 2 и 3, са допустими за покупки като заместители по ПЗАПС.
   5.   Покупките на търгуеми дългови инструменти с отрицателна доходност до падежа (или най-ниска възможна доходност) над лихвения процент по депозитното улеснение са по принцип допустими.
   Член 4
   Ограничения за извършването на покупки
   1.   За да е възможно образуването на пазарна цена за допустимите ценни книжа, през известен период от време, чиято продължителност се определя от Управителния съвет (т.нар. ограничителен период), не се разрешават покупки на нови или продължаващи емисии ценни книжа и покупки на търгуеми дългови инструменти с остатъчен матуритет, чийто падеж настъпва на дата близка до — преди или след — падежа на търгуемите дългови инструменти, които ще бъдат емитирани. При синдикиране въпросният ограничителен период следва да бъде спазван на базата на полагане на максимални усилия преди eмитирането.
   2.   За дългови ценни книжа, емитирани или изцяло гарантирани от централните правителства на държави членки от еврозоната, спрямо които се прилага програма за финансова помощ, периодът за покупки по ПЗАПС след положителен резултат от всеки преглед на програма е по правило ограничен до два месеца, освен ако са налице извънредни обстоятелства, обосноваващи временното спиране на покупките преди или продължаване на покупките след такъв период и до началото на следващия преглед.
   Член 5
   Ограничения за покупка
   1.   При условията на член 3 по ПЗАПС се прилага ограничение за всяка емисия по международен идентификационен номер за ценни книжа за търгуеми дългови ценни книжа, отговарящи на критериите, посочени в член 3, след консолидиране на наличностите във всички портфейли на централните банки от Евросистемата. Ограничението първоначално се определя на 25 % за първите шест месеца на покупки и впоследствие се преразглежда от Управителния съвет.
   2.   За посочените в член 3, параграф 2, буква в) дългови ценни книжа се прилага различно ограничение за всяка емисия.
   3.   По ПЗАПС се прилага общо ограничение от 33 % от непогасените ценни книжа на емитента за съвкупността от допустими търгуеми дългови ценни книжа по отношение на матуритетите, определени в член 3, след консолидиране на наличностите във всички портфейли на централните банки от Евросистемата.
   Член 6
   Разпределение на портфейли
   1.   От общата стойност на закупените дългови ценни книжа, допустими по ПЗАПС, 12 % се закупуват в ценни книжа, емитирани от допустими международни организации и многостранни банки за развитие, а 88 % се закупуват в ценни книжа, емитирани от допустими централни правителства и признати агенции. Това разпределение подлежи на преглед от Управителния съвет. Покупки на дългови ценни книжа, емитирани от допустими международни организации и многостранни банки за развитие, се извършват само от НЦБ.
   2.   Делът на НЦБ от общата пазарна стойност на покупки на търгуеми дългови ценни книжа, допустими по ПЗАПС, е 92 %, а оставащите 8 % се закупуват от ЕЦБ. Разпределението на покупките по юрисдикции е според алгоритъма за записване на капитала на ЕЦБ, както е посочен в член 29 от Устава на ЕСЦБ.
   3.   Централните банки от Евросистемата са длъжни да прилагат схема за специализация за разпределението на търгуеми дългови ценни книжа, които се закупуват по ПЗАПС. Управителният съвет позволява ad hoc отклонения от схемата за специализация, ако поради обективни съображения изпълнението ѝ бъде възпрепятствано или е препоръчително да се направи отклонение от нея в интерес на постигането на общите цели на паричната политика на ПЗАПС. По-специално всяка НЦБ закупува допустими ценни книжа на емитенти от своята собствена юрисдикция. Ценни книжа, емитирани от допустими международни организации и многостранни банки за развитие, могат да бъдат закупувани от всички НЦБ. ЕЦБ закупува ценни книжа, емитирани от централни правителства и признати агенции от всички юрисдикции.
   Член 7
   Допустими контрагенти
   Следните са допустими контрагенти по ПЗАПС:

               а)

               лица, които отговарят на критериите за допустимост за участие в операциите по паричната политика на Евросистемата, съгласно раздел 2.1 от приложение I към Насоки ЕЦБ/2011/14; и

               б)

               други контрагенти, които централни банки от Евросистемата използват за инвестиране на своите инвестиционни портфейли, деноминирани в евро.

         Член 8
   Прозрачност
   1.   Евросистемата публикува всяка седмица общата отчетна стойност на ценните книжа, държани по ПЗАПС, в коментара на консолидирания си седмичен финансов отчет.
   2.   Евросистемата публикува всеки месец за ценните книжа, държани от нея по ПЗАПС, среднопретегления остатъчен матуритет по резидентност на емитента, разделяйки международните организации и многостранните банки за развитие от другите емитенти.
   3.   Отчетната стойност на ценните книжа, държани по ПЗАПС, се публикува всяка седмица на уебсайта на ЕЦБ в раздел операции на открития пазар.
   Член 9
   Предоставяне в заем на ценни книжа
   Евросистемата осигурява ценни книжа, закупени по ПЗАПС, за предоставяне в заем, включително за репо, с оглед на гарантиране на ефективността на ПЗАПС.
   Член 10
   Заключителна разпоредба
   Настоящото решение влиза в сила в деня след публикуването му на уебсайта на ЕЦБ. То се прилага от 9 март 2015 г.

      Съставено в Никозия на 4 март 2015 година.

            Председател на ЕЦБ

         Mario DRAGHI

      (1)  Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (ОВ L 176, 27.6.2013 г., стр. 1).

      (2)  Насоки ЕЦБ/2011/14 от 20 септември 2011 г. относно инструментите и процедурите на паричната политика на Евросистемата (ОВ L 331, 14.12.2011 г., стр. 1).

      (3)  Насоки ЕЦБ/2014/31 от 9 юли 2014 г. относно допълнителни временни мерки по отношение на операции по рефинансиране на Евросистемата и допустимост на обезпечения и за изменение на Насоки ЕЦБ/2007/9 (ОВ L 240, 13.8.2014 г., стр. 28).

      (4)  Регламент (ЕС) № 549/2013 на Европейския парламент и на Съвета от 21 май 2013 г. относно Европейската система от национални и регионални сметки в Европейския съюз (ОВ L 174, 26.6.2013 г., стр. 1).

      (5)  Регламент (ЕО) № 3603/93 на Съвета от 13 декември 1993 г. за уточняване на дефинициите за прилагането на забраните, посочени в член 104 и член 104б, параграф 1 от Договора (ОВ L 332, 31.12.1993 г., стр. 1).


title: Решение 2013/133/ОВППС на Съвета от 18 март 2013 година за назначаване на специалния представител на Европейския съюз за Сахел

text:
               19.3.2013

               BG

               Официален вестник на Европейския съюз

               L 75/29

         РЕШЕНИЕ 2013/133/ОВППС НА СЪВЕТА
   от 18 март 2013 година
   за назначаване на специалния представител на Европейския съюз за Сахел
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               Необходим е регионален отговор на Съюза на комплексните и взаимосвързани предизвикателства в Сахел.

               (2)

               Г-н Michel Dominique REVEYRAND – DE MENTHON следва да бъде назначен за специален представител на Европейския съюз (СПЕС) за Сахел за периода до 28 февруари 2014 г.

               (3)

               СПЕС ще изпълнява мандата си в ситуация, която може да се влоши и да попречи на постигането на целите на външната дейност на Съюза, определени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   1.   Г-н Michel Dominique REVEYRAND – DE MENTHON се назначава за СПЕС за Сахел до 28 февруари 2014 г. Мандатът на СПЕС може да бъде удължен или прекратен по-рано, ако Съветът вземе решение за това по предложение на върховния представител на Съюза по въпросите на външните работи и политиката на сигурност (ВП).
   2.   За целите на мандата на СПЕС Сахел обхваща основния фокус на стратегията на ЕС за сигурността и развитието на Сахел („стратегията“), а именно Мали, Мавритания и Нигер. По въпроси с по-широко регионално отражение СПЕС установява диалог с други съседни държави и регионални или международни образувания извън Сахел, когато това е уместно.
   3.   Предвид необходимостта от регионален подход спрямо взаимосвързаните предизвикателства, пред които е изправен регионът, СПЕС за Сахел работи в тясна консултация с други релевантни СПЕС, включително СПЕС за региона на Южното Средиземноморие, СПЕС за правата на човека и СПЕС за Африканския съюз.
   Член 2
   Цели на политиката
   1.   Мандатът на СПЕС се основава на политическата цел на Съюза по отношение на Сахел да допринася активно към регионалните и международните усилия за постигане на траен мир, сигурност и развитие в региона. Освен това СПЕС се стреми да увеличи качеството, интензивността и въздействието на многостранния ангажимент на Съюза в Сахел.
   2.   СПЕС допринася за развитието и прилагането на подхода на Съюза, обхващащ всички аспекти на действие на Съюза, по-специално в областта на политиката, сигурността и развитието, включително стратегията, както и за координацията на всички релевантни инструменти за действие на Съюза
   3.   На първо време вниманието се насочва приоритетно към Мали и регионалните аспекти на конфликта там.
   4.   По отношение на Мали целите на политиката на Съюза са чрез координирано и ефективно използване на всичките инструменти да насърчи Мали и неговия народ да се върнат към пътя на мира, помирението, сигурността и развитието.
   Член 3
   Мандат
   1.   С оглед постигане на целите на политиката на съюза по отношение на Сахел мандатът на СПЕС е:

               а)

               да допринася активно за прилагането, координацията и по-нататъшното развитие на всеобхватния подход на Съюза спрямо регионалната криза въз основа на стратегията, с оглед засилването на цялостната съгласуваност и ефективност на дейностите на Съюза в Сахел, по-специално в Мали;

               б)

               да сътрудничи с всички релевантни участници в региона, правителства, регионални власти, регионални и международни организации, гражданското общество и диаспора с оглед провеждането на целите на Съюза и да допринася за по-добро разбиране на ролята на Съюза в Сахел;

               в)

               да представлява Съюза в съответните регионални и международни форуми, в т.ч. Групата за подкрепа и наблюдение на положението в Мали, както и да осигурява информираност относно подкрепата на Съюза за управлението на кризи и предотвратяване на конфликти, включително военната мисия на Европейския съюз за допринасяне към обучението на въоръжените сили на Мали (EUTM Mali) и мисията на Европейския съюз по линия на ОПСО в Нигер (EUCAP Sahel Niger);

               г)

               да поддържа тясно сътрудничество с ООН, по-конкретно със специалния пратеник на генералния секретар за Сахел и специалния представител на генералния секретар за Западна Африка, Африканския съюз (АС), по-специално върховния представител на АС за Мали и Сахел, Икономическата общност на западноафриканските държави (ECOWAS) и други водещи национални, регионални и международни заинтересовани страни, в т.ч. с други специални пратеници за Сахел;

               д)

               да наблюдава отблизо регионалните и трансграничните аспекти на кризата, включително тероризма, организираната престъпност, контрабандата на оръжие, трафика на хора, трафика на наркотици, бежанския и миграционния поток и свързаните финансови потоци; в тясно сътрудничество с координатора на ЕС за борба с тероризма да допринася за прилагането на стратегията на ЕС за борба с тероризма.

               е)

               да поддържа редовни политически контакти на високо равнище със страните от региона, засегнати от тероризма и организираната престъпност, за да осигури последователен и всеобхватен подход и ключова роля на Съюза в международните усилия в борбата с тероризма и организираната престъпност. Това включва активна подкрепа на Съюза за изграждането на регионален капацитет в сектора на сигурността, както и осигуряване на адекватна реакция на първопричините за тероризъм и международна престъпност в Сахел;

               ж)

               да следи отблизо политическите и свързаните със сигурността последици от хуманитарните кризи в региона;

               з)

               по отношение на Мали да допринася към регионалните и международните усилия за разрешаване на кризата в Мали, по-конкретно за приемане и прилагане на пътната карта за политическия преход, свободен и прозрачен изборен процес и достоверен национално приобщаващ диалог;

               и)

               да насърчава изграждането на институциите, реформата на системата за сигурност, изграждането на дългосрочен мир и помирение в Мали;

               й)

               да сътрудничи със СПЕС за правата на човека в усилията му да насърчава зачитането на правата на човека и международното хуманитарно право и да поддържа редовни контакти със съответните органи в Мали и региона, с прокуратурата на Международния наказателен съд, със службата на върховния комисар за правата на човека и със защитниците и наблюдателите на правата на човека в региона. Да допринася за прилагането на политиката на Съюза за правата на човека, в т.ч. насоките на ЕС относно правата на човека и международното хуманитарно право, по-специално насоките на ЕС относно децата и въоръжените конфликти и насоките на ЕС относно насилието срещу жените и момичетата и борбата с всички форми на дискриминация срещу тях, актуализираните насоки на Европейския съюз за утвърждаване на спазването на международното хуманитарно право, ревизираните насоки за защита на цивилни лица в мисии и операции в областта на ОПСО и политиката на Съюза по отношение на Резолюция 1325 (2000) на Съвета за сигурност на ООН относно жените, мира и сигурността, включително като наблюдава и докладва за развитието в тази област и отправя препоръки във връзка с това;

               к)

               да наблюдава и докладва относно спазването на съответните резолюции на Съвета за сигурност на ООН, и по-конкретно резолюции 2056 (2012), 2071 (2012) и 2085 (2012).

         2.   За целите на изпълнението на своя мандат СПЕС, inter alia:

               а)

               осигурява експертни становища и докладва относно формулирането на позициите на Съюза на регионални и международни форуми, когато е уместно, така че активно да насърчава и укрепва единния подход на Съюза спрямо кризата в Сахел;

               б)

               проследява всички дейности на Съюза и осъществява тясно сътрудничество с всички съответни делегации на Съюза.

         Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   Комитетът по политика и сигурност (КПС) поддържа тесни връзки със СПЕС и е основното му звено за контакт със Съвета. КПС предоставя стратегически насоки и политическо ръководство на СПЕС в рамките на мандата, без да се засягат правомощията на ВП.
   3.   СПЕС работи в тясна координация с Европейската служба за външна дейност (ЕСВД).
   Член 5
   Финансиране
   1.   Референтната сума, предназначена за покриване на свързаните с мандата на СПЕС разходи за периода до 28 февруари 2014 г., е в размер на 1 350 000 EUR.
   2.   Управлението на разходите се извършва в съответствие с процедурите и правилата, приложими към общия бюджет на Съюза.
   3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
   Член 6
   Формиране и състав на екипа
   1.   В рамките на мандата и на предоставените финансови средства СПЕС отговаря за сформирането на своя екип. Екипът включва експерти по специфични въпроси на политиката и сигурността съобразно изискванията на мандата. СПЕС предоставя своевременно на Съвета и Комисията информация за състава на екипа.
   2.   Държавите членки, институциите на Съюза и ЕСВД могат да предлагат командироването на персонал, който да работи със СПЕС. Възнаграждението на командированите към СПЕС служители се поема от съответната държава членка, въпросната институция на Съюза или ЕСВД. Експертите, командировани от държавите членки в институциите на Съюза или в ЕСВД, могат също да бъдат командировани към СПЕС. Договорно наетите членове на международния персонал са граждани на държава членка.
   3.   Целият командирован персонал остава под административното ръководство на изпращащата държава членка, институцията на Съюза или ЕСВД и изпълнява задълженията си и действа в интерес на изпълнението на мандата на СПЕС.
   4.   Персоналът на СПЕС е разположен в същите сгради като съответните отдели на ЕСВД или делегациите на Съюза, така че да се осигури съгласуваност и последователност на дейностите им.
   Член 7
   Привилегии и имунитети на СПЕС и на членовете на неговия екип
   Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и на членовете на екипа, се договарят съответно с приемащите страни. За тази цел държавите членки и ЕСВД предоставят цялото необходимо съдействие.
   Член 8
   Сигурност на класифицираната информация на ЕС
   СПЕС и членовете на екипа на СПЕС спазват принципите и минималните стандарти за сигурност, установени с Решение 2011/292/ЕС на Съвета от 31 март 2011 г. относно правилата за сигурност за защита на класифицирана информация на ЕС (1).
   Член 9
   Достъп до информация и логистична подкрепа
   1.   Държавите членки, Комисията, ЕСВД и Генералният секретариат на Съвета гарантират достъпа на СПЕС до всяка информация от значение за него.
   2.   Делегациите на Съюза и/или държавите членки, в зависимост от случая, осигуряват логистична подкрепа в региона.
   Член 10
   Сигурност
   В съответствие с политиката на Съюза относно сигурността на персонала, разположен извън границите на Съюза за оперативни нужди съгласно дял V от Договора, СПЕС предприема всички разумно приложими мерки, съобразно мандата си и обстановката от гледна точка на сигурността в географския регион, за който отговаря, за сигурността на целия персонал под неговото пряко ръководство, по-специално като:

               а)

               изготвя съобразен със спецификата на мисията план за сигурност, който включва специфични за мисията физически, организационни и процедурни мерки за сигурност, уреждащи управлението на безопасното придвижване на персонала към и в рамките на района на мисията, както и управлението на инциденти, свързани със сигурността, и план на мисията за действие при извънредни обстоятелства и за евакуация;

               б)

               гарантира, че целият персонал, разположен извън Съюза, е застрахован за висок риск съобразно условията в района на мисията;

               в)

               гарантира, че всички членове на екипа, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в района на мисията, въз основа на степента на риск, определена за същия район;

               г)

               гарантира, че се изпълняват всички приети препоръки, направени в резултат на извършените редовни оценки на сигурността, и представя на ВП, Съвета и Комисията писмени доклади относно тяхното изпълнение и относно други свързани със сигурността въпроси, в рамките на доклада за напредъка, както и доклада за изпълнението на мандата.

         Член 11
   Докладване
   1.   СПЕС представя редовни устни и писмени доклади на ВП и КПС. При необходимост СПЕС докладва и пред работните групи на Съвета. Редовните писмени доклади се разпространяват чрез мрежата COREU. По препоръка на ВП или КПС СПЕС може да докладва пред Съвета по външни работи.
   2.   СПЕС докладва за най-удачните начини за реализиране на инициативите на Съюза, като например приноса на Съюза към реформите, както и по политическите аспекти на съответните проекти на Съюза за развитие, след съгласуване с делегациите на Съюза в региона.
   Член 12
   Координация с други участници от Съюза
   1.   В рамките на стратегията СПЕС допринася за единството, съгласуваността и ефективността на политическата и дипломатическата дейност на Съюза и съдейства за осигуряване на съгласувано използване на всички инструменти на Съюза и на действията на държавите членки с оглед постигане на целите на политиката на Съюза.
   2.   Действията на СПЕС се координират с тези на делегациите на Съюза и на Комисията, както и с действията на други СПЕС в същия регион. СПЕС провежда редовни брифинги за мисиите на държавите членки и делегациите на Съюза в региона.
   3.   На място се поддържат тесни връзки с ръководителите на делегациите на Съюза и с ръководителите на мисии на държавите членки. СПЕС, в тясно сътрудничество с делегациите на Съюза, осигурява политическо ръководство на място за ръководителя на мисията EUCAP Sahel Niger и командващия мисията EUTM Mali. СПЕС, командващият мисията EUTM Mali и командващият гражданските операции за EUCAP Sahel Niger се консултират взаимно, когато е необходимо.
   Член 13
   Преглед
   Изпълнението на настоящото решение и неговата съгласуваност с други действия на Съюза в региона подлежат на редовен преглед. До края на август 2013 г. СПЕС представя на ВП, Съвета и Комисията доклад за напредъка, а в края на мандата — цялостен доклад за изпълнението на мандата.
   Член 14
   Влизане в сила
   Настоящото решение влиза в сила в деня на приемането му.

      Съставено в Брюксел на 18 март 2013 година.

            За Съвета

            Председател

         S. COVENEY

      (1)  ОВ L 141, 27.5.2011 г., стр. 17.


title: 2009/507/ЕО, Евратом: Решение на Съвета от 30 юни 2009 година за назначаване на нов член на Комисията на Европейските общности

text:
               2.7.2009

               BG

               Официален вестник на Европейския съюз

               L 172/34

      РЕШЕНИЕ НА СЪВЕТА

   от 30 юни 2009 година
   за назначаване на нов член на Комисията на Европейските общности
   (2009/507/ЕО, Евратом)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 215, втора алинея от него,
   като взе предвид Договора за създаване на Европейската общност за атомна енергия, и по-специално член 128, втора алинея от него,
   като има предвид, че:
   с писмо от 25 юни 2009 г. г-жа Dalia GRYBAUSKAITĖ подаде оставка като член на Комисията. Тя следва да бъде заместена за остатъка от нейния мандат,
   ПРИЕ НАСТОЯЩОТО РЕШЕНИЕ:
   Член 1
   Г-н Algirdas Gediminas ŠEMETA се назначава за член на Комисията за периода от 1 юли 2009 г. до 31 октомври 2009 г.
   Член 2
   Настоящото решение поражда действие от 1 юли 2009 г.
   Член 3
   Настоящото решение се публикува в Официален вестник на Европейския съюз.

      Съставено в Брюксел на 30 юни 2009 година.

            За Съвета

            Председател

         J. KOHOUT


title: Решение на Съвета от 14 април 2005 година за приключване на консултациите с Република Гвинея по член 96 от Споразумението от Котону

text:
Важна правна забележка

|

32005D0321

Официален вестник n° L 104 , 23/04/2005 стр. 0033 - 0036

		20050414Решение на Съветаот 14 април 2005 годиназа приключване на консултациите с Република Гвинея по член 96 от Споразумението от Котону(2005/321/EО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност,като взе предвид Споразумението за партньорство АКБТ — ЕО, подписано в Котону на 23 юни 2000 г. [1], и по-специално член 96 от него,като взе предвид Вътрешното споразумение относно мерките, които трябва да се предприемат, и процедурите, които следва да се спазват, за прилагането на Споразумението за партньорство АКБТ — ЕО [2], и по-специално член 3 от него,като взе предвид предложението на Комисията,като има предвид, че:(1) Съществените елементи на член 9 от Споразумението от Котону бяха нарушени.(2) На 20 юли 2004 г., съгласно член 96 от Споразумението от Котону, започнаха консултации с държавите от AКБТ и Република Гвинея. По този повод държавните власти на Гвинея поеха специфични задължения с оглед разрешаването на проблемите, които са определени от Европейския съюз, които да бъдат изпълнени в рамките на тримесечен интензивен диалог.(3) В края на този период бяха предприети няколко важни инициативи във връзка със посочените по-горе задължения, бяха изпълнени една част от задълженията, макар че някои важни мерки относно съществените елементи на Споразумението от Котону все още не са предприети.РЕШИ:Член 1Консултациите с Република Гвинея съгласно член 96 от Споразумението от Котону се прекратяват.Член 2Мерките, които са посочени в приложеното писмо, се приемат като необходими мерки по смисъла на член 96, параграф 2, буква в) от Споразумението от Котону.Член 3Настоящото решение влиза в сила в деня на приемането му. То се публикува в Официален вестник на Европейския съюз.Решението е в сила до 14 април 2008 г. и подлежи на редовно преразглеждане най-малко през шестмесечен период.Съставено в Люксембург на 14 април 2005 година.За СъветаПредседателL. Frieden[1] ОВ L 317, 15.12.2000 г., стр. 3.[2] ОВ L 317, 15.12.2000 г., стр. 376.--------------------------------------------------20050414ПРИЛОЖЕНИЕУважаеми господине,Европейският съюз придава голяма важност на разпоредбите на член 9 от Споразумението от Котону. Партньорството между АКБТ и ЕО се основава на зачитане на правата на човека, демократичните принципи и върховенството на закона, които са съществени елементи на Споразумението и стоят в основата на нашите взаимоотношения.В този смисъл Европейският съюз е загрижен от накърняването на демокрацията и върховенството на закона, особено след конституционния референдум през 2001 г., парламентарните избори (2002 г.) и президентските избори (2003 г.). Европейският съюз е загрижен и от незачитането на правата на човека и основните свободи и липсата на добро административно, политическо, икономическо и финансово управление.Смятаме, че политическата ситуация в Гвинея съставлява нарушение на съществените елементи, предвидени в член 9 от Споразумението от Котону. Предвид посочения член и политическата безизходица в Гвинея Европейският съюз реши на 31 март 2004 г. да започне консултации съгласно член 96 от Споразумението с цел да се преразгледа основно положението и да се намери разрешение, ако това е възможно.Тези консултации започнаха в Брюксел на 20 юли 2004 г. Там бяха разгледани няколко основни въпроса и Вие имахте възможност да представите Вашата гледна точка и анализ на положението във Вашата страна. Вие представихте също и меморандум, който съдържа план за действие с оглед укрепването на демокрацията, зачитането на правата на човека, върховенството на закона и доброто управление.След представянето на този доклад в Конакри заседава съвместна мисия за проучване (Председателството на ЕС и Комисията), която в сътрудничество с представители на държави-членки на ЕС на място оцени изпълнението на поетите задължения.Европейският съюз отбелязва, че държавните власти на Гвинея проявиха голямо желание както да продължат и задълбочат разговорите, така и да съдействат на мисията за проучване на ЕС. Намираме, че Вие предприехте и някои обещаващи инициативи във връзка с част от задълженията. По-специално:Вашето правителство прояви желание да възобнови политическия диалог с политически представители с оглед преразглеждане на изборните ангажименти. На 31 август 2004 г. се състоя официална церемония по повод възобновяването на диалога и беше създаден многостранен координационен офис, който да подпомага диалога.Правителството потвърди своето решение да организира местни избори през юни 2005 г. и да засили децентрализацията. Изготвят се значителен брой законопроекти.Правителството потвърди своето решение да организира парламентарни избори в сроковете, посочени в Конституцията, т.е. през юни 2007 г. Все пак правителството е склонно да обмисли възможността за по-ранна дата на изборите.Правителството одобри и график за либерализацията на авиокомпаниите, който ще има действие от юни 2005 г.На последно място правителството одобри секторни реформи в областта на макроикономическото управление заедно със списък за тяхното прилагане.Тези инициативи недвусмислено ще подобрят зачитането на правата на човека и основните свободи във Вашата страна. Все пак голяма част от задълженията следва да бъдат изпълнени в течение на продължителен период и ще бъде необходимо част от тях да бъдат наблюдавани, най-вече с оглед укрепването на демокрацията. В тази връзка Европейският съюз е загрижен за мерките, включени във Вашия доклад относно изпълнението на Меморандума от 30 септември 2004 г., а именно:1. Продължаване на националния диалог с оглед преразглеждане на изборните ангажименти и оперативните изисквания съгласно Декларацията относно принципите за провеждане на демократични избори в Африка, приета от Африканския съюз в Дурбан през 2002 г. [1], с оглед гарантирането на прозрачни и демократични изборни процедури.2. Продължаване и утвърждаване на задължението за спазване на законите относно правата на човека и основните свободи, по-специално да се позволи на политическите партии да упражняват техните права и свободи да свикват събрания, да участват в демонстрации и да получават достъп до държавните радио и телевизионни програми.3. Либерализация на електронните медии съгласно графика, представен на мисията на ЕС през октомври 2004 г., която да позволи да бъдат създадени частни електронните медии преди местните избори.4. Организиране на местни и парламентарни избори в съответствие с изменените изборни ангажименти.5. Продължаване на децентрализацията.6. Продължаване на мерките за подобряване на макроикономическото управление и секторните реформи.Въз основа на консултациите и в светлината на поетите досега задължения и мерките, които предстоят да се предприемат, беше решено да бъдат предприети следните мерки, които са подходящи по смисъла на член 96, параграф 2, буква в) от Споразумението от Котону:1. Сътрудничеството, финансирано от неизразходваните суми по шести, седми и осми Европейски фонд за развитие ще продължи с оглед изпълнението на задълженията, поети от Гвинея във връзка с тези консултации, и по-специално с оглед децентрализацията, либерализацията на медиите и доброто икономическо управление.2. Продължава и сътрудничеството, финансирано от проект Б на деветия Европейски фонд за развитие за реализирането на програми, насочени пряко към подобряване на условията за живот на социално слабите прослойки от населението или жертви на вътрешнорегионални политически кризи.3. Програми за укрепване на гражданското общество (включително и неорганизирани форми), зачитане и укрепване на демокрацията, правата на човека и доброто управление, както и за появата и утвърждаването на свободни медии, също могат да получат подкрепа.4. Участия в регионални проекти се разглеждат за всеки конкретен случай.5. Продължават хуманитарните акции, търговското сътрудничество и свързаните с него търговски привилегии.6. Ще бъде оказана подкрепа за подготовка на избори или от неизразходваните средства на шести, седми и осми Европейски фонд за развитие, или от проект Б от девети Европейски фонд за развитие, след като бъдат поети изборни ангажименти, гарантиращи прозрачни и демократични изборни процеси, въз основа на Декларацията относно принципите за демократични избори в Африка.7. Проект А от деветия ЕФР бе намален с 65 милиона EUR в съответствие с решение на Европейската комисия в рамките на междинните прегледи. Стратегията за сътрудничество и Национална индикативна програма да бъдат завършени, като се отчита положението в страната и тези нови финансови перспективи. Споменатите документи да бъдат подписани и въведени, след като бъде отбелязан съществен напредък при изпълнението на задълженията, поети от Гвинея, и по-специално относно подготовката и провеждането на свободни и прозрачни местни и парламентарни избори. Европейският съюз основава своята оценка на следните критерии:а) дали са проведени свободни и прозрачни местни избори и дали валидно избраните местни органи са заели длъжност,б) дали в рамките на политическия диалог с опозиционните сили са поети изборните ангажименти и оперативни изисквания за парламентарните избори (включително датата на изборите) съгласно Декларацията относно принципите за демократични избори в Африка.Председателството на Европейския съюз и Европейската комисия провеждат периодични преразглеждания, първото от които през следващите шест месеца.Европейският съюз продължава да наблюдава отблизо положението в Гвинея за период от 36 месеца. Ще бъде проведен задълбочен политически диалог в рамките на член 8 от Споразумението от Котону с Вашето правителство с оглед укрепването на демокрацията и върховенството на закона, и по-специално чрез провеждането на парламентарни избори и зачитането на правата на човека и основни свободи.Европейският съюз си запазва правото да измени подходящите мерки, в случай че задълженията, поети от гвинейските държавни власти, бъдат ускорени или забавени.С почит,За СъветаЗа Комисията[1] Декларация ОАЕ/АС относно принципите за демократични избори в Африка, AHG Декларация 1 (XXXVIII) (Декларацията относно принципите за демократични избори в Африка).--------------------------------------------------